Բացելով շնորհանդեսը` արեւելագիտության ֆակուլտետի դեկան, պրոֆ. Գ. Մելիքյանը համառոտ ներկայացրեց գրքի հրատարակման պատմությունը եւ նրա կարեւորությունը հայոց պատմության ոչ հեռու անցյալի գաղտնիքները բացահայտելու գործում: Վաստակաշատ գրականագետ, պրոֆ. Սամվել Մուրադյանը, ով անգլերենից թարգմանված գիրքը բացառիկ վարպետությամբ վերածել է գրական ոսկեղենիկ արեւելահայերենի եւ գրել բնութագրական առաջաբան, խոսելով գրքի արժանիքների մասին` մասնավորապես ասաց, որ այն միայն 1917-18 թթ. Խոյի հայության ջարդից հազիվ փրկված Արուսյակի կյանքի պատմությունը չէ` գրառված նրա թոռան` գրողի եւ գեղանկարչի ձիրքերով օժտված Ռոզմարի Հարությունյանի ձեռքով: Գիրքն ունի ոչ միայն գեղարվեստական, այլեւ պատմաճանաչողական ու ազգագրական որոշակի արժեք, որովհետեւ նրա էջերում ներկայացված են ոչ միայն գրական կերպարի մակարդակը բարձրացած իրական մարդկային բնավորություններ, այլեւ պատմական այն միջավայրը, բարքերն ու կենցաղը, որով ժամանակին ապրել է իրանահայության մի հատվածը: Հեռավոր ժամանակներից Պարսկահայքում` Խոյում եւ նրա շրջակայքում հաստատված հայերը պարսիկների հարեւանությամբ ապրել են խաղաղ, բարիդրացիական պայմաններում` իրենց ազգային դիմագիծը, հավատքը, սովորույթները պահպանելով: